Aastakümned
Aastakümme ehk kümnend on 10 aasta pikkune ajavahemik. Tavaliselt rühmitatakse aastad aastakümneteks nii, et aastakümne esimene aasta number algab 0-ga ja viimane number 9-ga (enne Kristust ümberpöördult). Aastakümneid nimetatakse aastakümne esimese aasta järgi (enne Kristust aastakümne viimase aasta kaudu). Näiteks 1980. aastad hõlmavad selle määrangu järgi perioodi 1980–1989. Sellise lähenemise korral ei ole uue sajandi algus ühtlasi uue aastakümne algus, välja arvatud 1. sajandi algus, sest 0. aastat ei olnud (kuna ajaarvamises on ajaskaalal vaid ajahetk 0). Nii et 0. aastate puhul ei ole sellise lähenemise korral õigupoolest tegemist mitte kümne, vaid üheksa aastaga. Praegu kestab aastakümme 2020. aastad. Teise ja aritmeetilises mõttes korrektse versiooni kohaselt loetakse aastakümneid nagu igasuguseid kümnendeid (dekaade lineaarskaalal) arvude kümnendsüsteemi järgi, kus esimene aastakümme oli aastatel 1–10, teine aastakümme 11–20 kuni tänapäevani välja (st 1970. aastad on 1971–1980, 1980. aastat 1981–1990, 1990. aastad 1991–2000, 2000. aastad 2001–2010, 2010. aastad 2011–2020 jne).[viide?] Sellist aastakümneteks jaotamist kasutatakse reaal- ja tehnikateadustes ning majandusteaduses kui sisuliselt õiget, mitte ainult aastaarvude üleskirjutuse kirjapildist kümnendarvude süsteemis või keelelisest aspektist lähtuvat. Loomulikult ühilduvad aastakümned sellise kasutamise puhul ajaskaalal ka selle jaotustega aastasadadeks ja aastatuhandeteks (nende alguste ja lõppude osas), nii, nagu see toimub millimeetrite, sentimeetrite, detsimeetrite või muude detsimaaljaotustega joonlaual või mõõtelindil. Sellele vaatamata on laialdaselt, sealhulgas ka Vikipeedias, siiani ülekaalukalt kasutusel see versioon, kus aastakümme loetakse algavaks aastanumbriga 0 ja lõppevaks aastanumbriga 9.